- Beynəlxalq QHT-lərin hamısının burada bu və ya digər formada əlaqə saxladığı müəyyən adamlar var. Amma bayaq qrant məsələsi deyəndə elə belə demirdim. Yəni bu elə bil ki, əlaqələrin qurulması üçün addımlar atılır, onların vasitəsi ilə hərəkətə keçirilir və sonda yenə də onlarla ölkə daxilindəki QHT-lər arasında yaxın əməkdaşlıq yaradılacaq və fəaliyyəti üçün də pul, hansısa qrantların verilməsi nəzərdə tutulacaq. Amma söhbət Ştrasserdən gedirsə, dəfələrlə açıqlama vermişik ki, almaniyalı məruzəçi qanı ilə, canı ilə Azərbaycana qarşı qərəzli mövqedə olan avropalı deputatdır. O, ölkəmizdəki reallığını bilmədən, məruzəçi təyin edildiyi gündən Azərbaycana qarşı öz mövqeyini ortaya qoymaqla sübut etdi ki, o heç də ədalətli araşdırma aparmır. Ştrasser Azərbaycanla bağlı ayrı-ayrı adamlardan əldə etdiyi informasiyaları həqiqət kimi Avropa Şurasına və beynəlxalq təşkilatlara sırımaq məqsədi güdür. Mən Avropa Şurasında dəfələrlə olmuşam və monitorinq qrupunun digər üzvləri, həmkarlarımla birlikdə dəfələrlə onunla görüşə cəhd etmişik. Dəfələrlə onu görüşə dəvət etmişik. Ştrasserin hazırladığı siyahılar üzərində mən bir hüquqşünas olaraq, onunla polemika açmağa, diskussiya aparmağa hazır olduğumu bəyan etmişəm. Hər il bizdə olan sənədlərlə, onda olan sənədlər arasındakı fərqi Ştrasserə göstərməyə çalışmışam. Lakin çox təəssüf ki, o, həmişə dialoqdan qaçmağa çalışıb. Cəmisi bir və ya iki dəfə özünün katibliyinin əməkdaşını görüşə göndərib, bir dəfə isə zaldan çıxarkən qarşısını kəsib 5-3 dəqiqəlik çayxanaya dəvət etdik ki, söhbətləşək, növbəti görüşün vaxtını müəyyənləşdirək. Amma o, yenə də qaçdı. Bunu niyə xatırladım? Bütün bunların hamısının kökündə, canında yenə də həmin o qərəzli siyahı və bunun Avropa Parlamentariləri tərəfindən qəbul olunmasına cəhd göstərmək, yaxud da müəyyən təzyiq vasitəsi ilə buna nail olmaqdır.